
PREZIDENTAS SAKE, KAD REIKIA STIRP RYŠIUS SU IŠEIVIJA. 


Pirmadienį Algirdas Brazauskas priėmė sekmadienį Vilniuje 
prasidėjusių V pasaulio lietuvių sporto žaidynių delegacijų 
vadovus. Prezidentas sakė, kad būtina yra stiprinti ryšius su 
išeivija, šalinti nesusipratimus pilietybės ir vizų klausimais, 
sudaryti sąlygas užsienio lietuvių vaikams ilsėtis Lietuvoje. 
Per susitikimą kalbėję Artūras Mičiudas (Argentina), 
Pasaulio lietuvių bendruomenės pirmininkas Bronius Nainys 

(JAV), Audrius Šileika (Kanada), Antanas Laukaitis 
(Australija), Vytautas Budzeika (Lenkija) pasidžiaugė puikiai 
organizuota švente, padėkojo už svetingumą. 

KONGRESAS NUTARĖ: 1998 M. BUS RENGIAMA ANTROJI LIETUVOS 
TAUTINĖ OLIMPIADA. Pirmadienį Lietuvos Respublikos Vyriausybės 
rūmuose įvyko pasaulio lietuvių sporto sąjungų kongresas. Jo 
dalyvius pasveikino einąs Lietuvos Respublikos Ministro 
Pirmininko pareigas Mindaugas Stankevičius. 

Lietuvos Tautinio olimpinio komiteto prezidentas Artūras 
Poviliūnas savo pranešime priminė, kad 1938 metais buvo 
surengta pirmoji Lietuvos tautinė olimpiada. Po penkerių metų 
turėjo įvykti antroji, bet sutrukdė sovietų okupacija ir 
antrasis pasaulinis karas. Pirmosios olimpiados dalyviai, 
sporto veteranai siūlė atgaivinti tautinių olimpiadų idėją ir 
kartu išsaugoti okupacijos metais emigracijoje pradėtas rengti 
pasaulio lietuvių sporto žaidynes. Kongresas pritarė 
pasiūlymams ir nusprendė 1998 metais surengti antrąją Lietuvos 
tautinę olimpiadą, savo programoje jungiančią ir šeštąsias 
pasaulio lietuvių sporto žaidynes bei stipriausių pasaulio 
lietuvių sportininkų čempionatus. J 

"PADANGIŲ GĖLĖS": BALIONŲ FIESTA NUTRAUKTA - ŽUVO ŽMOGUS. 


Tarptautinėje oro balionų šventėje "Padangių gėlės", kuri vyko 
praėjusį šeštadienį Vilniuje, Vingio parke, žuvo oro baliono 
"Pepsi" ekipažo narys žinomas poetas ir literatūros kritikas, 
literatūrinių žurnalų "Krantai" ir "Naujoji Romuva" 


vyriausiasis redaktorius Vaidotas Daunys.( Gimęs 1958 metais). 


Nelaimė įvyko vakare, apie 21 valandą. "Pepsi" pilotas rengėsi 
kilti Į orą. Stovėdamas žemėje, gondolą laikė Vaidotas Daunys, 
bet balionas staiga iššovė į orą. Su juo kartu, įsikibęs į 
gondolą, pakilo ir V.Daunys. Pilotas bandė jį įtraukti vidun, 
tačiau plyšo marškiniai, o diržo jis jau nebepasiekė. Ore 
Vaidotas Daunys išsilaikė nepilną minutę. Medikų tvirtinimu, 
ant žemės jis nukrito iš 400 metrų aukščio ir vietoje žuvo. 
Lietuvos oreivystės istorijoje tokio atvejo dar nebuvo. 

VYTAUTAS LANDSBERGIS GERAI ĮVERTINO VYTAUTO RADŽVILO 
STRAIPSNĮ. Tradicinėje pirmadienio spaudos konferencijoje 
Lietuvos Seimo dešiniosios opozicijos lyderis Vytautas 
Landsbergis daugiausia dėmesio skyrė savivaldybių santykiams su 
LDDP vyriausybe. Pagrindinė dabartinės valdžios tendencija, sakė 
Vytautas Landsbergis,- kuo mažiau savivaldos, kuo daugiau 
valdymo. Demokratiniame pasaulyje savivaldybių biudžetai 
formuojami iš savivaldybių pinigų. Pas mus - atvirkščiai. 
Vietinės pajamos eina į biudžetą, tai yra į Vyriausybės valdomą 
sferą, o iš biudžeto jau yra "duodama" savivaldybėms. 
Prof.V.Landsbergis tai pavadino sovietine "davimo - gavimo" 
sistema. Duodantis visada padėties šeimininkas. Savivaldybės 
bando susitarti su Vyriausybe, kad joms būtų skiriamos 
privalomos lėšos, nes tai - savivaldybių pinigai, o ne malonė 
ar dotacija. Neturėdamos tų lėšų savivaldybės negali net 
išmokėti atlyginimų ar atostoginių pinigų mokytojams, nekalbant 
jau apie kitus reikalus.. 

Spaudos konferencijos pabaigoje Vytautas Landsbergis 
pažymėjo Vytauto Radžvilo straipsnį- analizę , neseniai 
pasirodžiusį "Lietuvos aide", kur valdžios problemos tiksliai 
įvardintos ir tinkamai įvertintos. (V.P.) 


